Publikované pred 2 rokmi: 30.12.2013 / Redakcia , čítaní: 4167
Minule sme sa snažili vytvoriť lacný, ale výkonný PC za 500 eur a teraz sa pozrime, čo dokážeme vytvoriť za 1000 eur bez zachádzania do extrémov. Šetriť teda nebudeme ani na procesore, ani na grafike.
Konkrétne pri zostave AMD okolo 1000 eur sa zmestí aj tá najvýkonnejšia grafika R9 290X, do zostavy Intel/nVidia sa vopchala GTX780 (menej výkonná ako R9 290X). Pri zostave Intel sme síce dali len štvorjadrový i5, ale v testoch je porovnateľný s 8-jadrovým AMD FX.
Procesor - Intel Core i5-4670K - štvorjadrový 3,4 GHz - 190 eur
Grafika - MSI N780 TF 3GD5/OC Gaming - 436 eur
Doska: MSI Z87-G43 Gaming - 108 eur
Pamäť: Kingston DDR3 16GB 1600MHz Kit - 124 eur
Zdroj: Corsair CMPSU-650TX - 79 eur
HDD: Seagate Barracuda 7200.12 2TB, 7200rpm - 74 eur
DVD: DVD mechanika Samsung SH-224DB - 13 eur
Skrinka: Cooler Master K380- 36 eur
CENA - 1060 eur (plus asi 20 eur poštovné z rôznych obchodov, niektoré produkty aj spojíte z rovnakého obchodu)
Na herný PC sme vybrali procesor i5, ak chcete absolútny výkon aj v programoch, obzrite sa po i7, to bude približne 100 eur navyše. Podobne môžete zlepšiť grafiku na 780ti, ktorá je drahšia asi o 200 eur, ale rozdiel vo výkone nie je dostatočný na to, aby sa to oplatilo.
Procesor AMD FX-Series X8 FX-8350 - osemjadrový 4 GHz - 160 eur
Grafika MSI R9 290X 4GD5 - 464 eur
Doska: Gigabyte GA-990FXA-D3 - 109 eur
Pamäť: Kingston DDR3 16GB 1600MHz - 124 eur
Zdroj: Corsair CMPSU-650TX - 79 eur
HDD: Seagate Barracuda 7200.12 2TB, 7200rpm- 74 eur
DVD: DVD mechanika Samsung SH-224DB - 13 eur
Skrinka: Cooler Master K380- 36 eur
CENA - 1059 eur (plus asi 20 eur poštovné z rôznych obchodov, niektoré produkty aj spojíte z rovnakého obchodu)
Prakticky v zostave AMD už grafiku nemáte ako zlepšiť, tá je najlepšia, akú AMD má, môžete sa pozrieť ešte po verziách karty od iných výrobcov a sledovať hlavne hlučnosť, keďže séria R9 sa dosť zahrieva a referenčné karty boli najhlučnejšie za posledné roky. Ale iní výrobcovia to môžu eliminovať. V každom prípade za tú cenu sa oplatí zobrať.
Ak budete chcieť ceny stiahnuť na čistých 1000 eur, neberte 16 GB RAM, ktoré teraz v hrách nevyužijete, ale zoberte 8 GB. Rovnako môžete ušetriť aj na HDD a zobrať len 1 TB, záleží na tom, koľko miesta presne potrebujete. Ak chcete systému zrýchliť hlavne bootovanie, oplatí sa za rovnakú cenu zobrať 1 TB SSHD, prípadne si ešte doplatiť na bootovací disk SSD, ale aspoň 128 GB.
DVD mechanika je už dnes v PC skôr na ozdobu ako reálne využitie, ale ak napríklad zálohujete veľké množstvá dát či máte nutkanie pozerať Blu-ray filmy cez PC, môžete si zobrať aj Blu-ray napaľovačku za 50 eur.
Samozrejme, skrinka je skôr len príklad, môžete si vybrať dizajn podľa vkusu.
Obe zostavy vám zaistia pohodové hranie v 1080p alebo 1440p na ďalších pár rokov, eventuálne na celú generáciu.
Zdroj: Sector